Tryvannstårnet, 2. februar 2010 Foto: Thomas Berglund 
**Tryvannstårnet** er et 118 meter høyt tårn i Oslo. Tårnet er bygd 529 meter over havet nær Tryvann. 

Tryvannstårnet ble bygget i 1962 for å sende kringkastingssignaler videre til radio- og fjernsynsomformere i hele Norge. I 2017 ble FM-radiosendere herfra slått av, og tårnet hadde dermed ikke lenger noen operativ bruk. Tårnet eies av Oslo kommune, men ble driftet av Telenor-eide Norkring inntil 2017.

60 meter oppe i tårnet er det en observasjonsplattform hvorfra man på klare dager kan se helt til Sverige i øst og Gaustatoppen i Telemark i vest, omkring 120 km unna. Til sammenlikning ligger Bergen om lag 300 km unna i luftlinje. Observasjonsplattformen var tidligere et populært turistmål, men den ble stengt i 2005 på grunn av nye brannsikkerhetsforskrifter som ville bety en større investering. Stengingen hadde også sammenheng med sterkt fallende besøkstall. På 1980-tallet og 1990-tallet hadde tårnet 100 000 besøkende, mens det siste året det var åpent var det kun 25 000 som besøkte tårnet.

Tidligere tårn
--------------

Dagens tårn er det fjerde i rekken. Det første utkikkstårnet ble bygget allerede i 1867 av Thomas Heftye. I 1883 ble tårnet erstattet av et nytt og bedre tårn og samtidig gitt i gave til byen. Tårnet ble stående fram til 1923. Først i 1934 ble et tredje og ytterligere forbedret tårn bygget. Tårnet ble bygget i kraftig rundtømmer og var 18,5 meter høyt. De tre første tårnene var alle bygget i tre og kun ment som utkikkstårn.

Radiohistorie
-------------

I 1923 ble det første radioprogrammet i Norden sendt ut fra en liten sender i nærheten av dagens tårn. På det meste var det tre radiomaster i området, i dag kun en. FM-senderne er de siste gjenværende tekniske installasjonene i tårnet, og etter slukkingen av FM-nettet, vil FM-senderne demonteres og det vil ikke lenger være noen tekniske installasjoner i tårnet.

Postkontor
----------

I årene fra 1963–1976 hadde Tryvannstårnet eget postkontor, eller sesongbrevhus, fra mars til september.

Galleri
-------

* Tryvannstårnet under bygging sommeren 1961 - det gamle tretårnet til høyreTryvannstårnet under bygging sommeren 1961 - det gamle tretårnet til høyre
* Tryvannstårnet, sommer Foto: J. P. FagerbackTryvannstårnet, sommer Foto: J. P. Fagerback
* Tryvannstårnet, vinter Foto: Steinar MidtskogenTryvannstårnet, vinter Foto: Steinar Midtskogen
* Det andre Tryvannstårnet.Det andre Tryvannstårnet.

Referanser
----------

1. 1 2  Nina Didriksen (12. januar 2017). «Uviss skjebne for Tryvannstårnet». NRK.no. Besøkt 12. januar 2017.
2. ↑  Utsikt fra Oslos tak! Arkivert 18. februar 2015 hos Wayback Machine. (Norkring.no, med stadig oppdatert bilde av utsikten fra tårnet)
3. ↑  Bilde av det andre Tryvannstårnet, Oslo byarkiv
4. ↑  «Arkivert kopi». Arkivert fra originalen 27. september 2007. Besøkt 22. februar 2009.

Eksterne lenker
---------------

* (en) Tryvannstårnet – kategori av bilder, video eller lyd på Commons Rediger på Wikidata
* Tryvannstårnet Arkivert 26. september 2007 hos Wayback Machine.
* NRK slukket FM-kanalene på Østlandet
* vartoslo.no Arkivert 6. november 2018 hos Wayback Machine.

|  |  |
| --- | --- |
| Oppslagsverk/autoritetsdata | Store norske leksikon **·** Oslo Byleksikon **·** GeoNames
 |